b'\n_START_ARTICLE_\nAmeni Kemau\n_START_SECTION_\nDru\xc5\xbeina\n_START_PARAGRAPH_\nEgiptolog Kim Ryholt ugotavlja, da je Ameni Kemau v bistvu filiativno ime, se pravi da izra\xc5\xbea sorodstvo njegovega imetnika. Ime bi se resni\xc4\x8dno lahko bralo "Amen[jev sin] Kemau". Ryholt meni, da bi Ameni Kemau lahko bil sin svojega predhodnika Amenemheta V. Enakega mnenja je egiptolog Darrell Baker, J\xc3\xbcrgen von Beckerath pa trdi, da je polo\xc5\xbeaj Ameni Kemaua znotraj Trinajste dinastije nedolo\xc4\x8den. Ameni Kemauov naslednik Kemau Siharnedjheritef bi lahko bil njegov sin. Njegovo ime bi se lahko bralo "Sin Kemaua, Hor varuje njegovega o\xc4\x8deta".\n_START_SECTION_\nDokazi\n_START_PARAGRAPH_\n\xc4\x8ce od\xc5\xa1tejemo njegovo piramido v Dah\xc5\xa1urju, je Ameni Kemau slabo dokazan faraon. Njegovega imena na Torinskem seznanu kraljev ni. Edini primarni dokaz o njem so fragmenti \xc5\xa1tirih napisov na kanopskih vr\xc4\x8dih, najdenih v njegovi piramidi. Plaketa neznanega izvora z njegovim imenom bi lahko bila sodoben ponaredek.  Identiteta Ameni Kemau je torej nezanesljiva. Ryholt je kljub temu prepri\xc4\x8dan, da se njegovo ime skriva pod  zapisom wsf za faraonom Amenemhetom V. Zapis wsf, dobesedno "pogre\xc5\xa1an", pomeni, da je bil na izvirnem seznamu, s katerega so v ramze\xc5\xa1kem obdobju sestavljali Torinski  seznam  kraljev, na tem mestu papirus po\xc5\xa1kodovan ali je manjkal.'